b'\n_START_ARTICLE_\nLilijana Praprotnik Zupan\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLilijana Praprotnik Zupan\xc4\x8di\xc4\x8d se je rodila 28. septembra 1955 v Celju. Po kon\xc4\x8dani gimnaziji je diplomirala na Fakulteti za arhitekturo v Ljubljani. Nekaj \xc4\x8dasa je delala na podro\xc4\x8dju arhitekture, urbanizma in dizajna, potem pa je u\xc4\x8dila na Srednji gradbeni \xc5\xa1oli v Celju. Leta 1989 se je odlo\xc4\x8dila postati svobodna umetnica na podro\xc4\x8dju literarnega in likovnega ustvarjanja - njeno umetni\xc5\xa1ko ime je Lila Prap._NEWLINE_Pi\xc5\xa1e in ilustrira slikanice za otroke. V njenih imajo glavno vlogo \xc5\xbeivali, saj pravi, da:\xc2\xa0\xc2\xbb... \xc5\xbeivali predstavljajo otrokom svet pristnosti, prvobitnih nagonov. Tako kot otroci so neobremenjene z razmi\xc5\xa1ljanjem, moralnimi kodami in problemi odraslih ljudi.\xc2\xab\xc2\xa0Slikanice so bile prevedene v veliko razli\xc4\x8dnih jezikov._NEWLINE_Za svoja dela je prejela ve\xc4\x8d nagrad: za ilustracije v knjigi Male \xc5\xbeivali in \xc5\xbdivalske uspavanke je leta 2001 prejela Levstikovo nagrado, Smrekarjevo priznanje za najlep\xc5\xa1o ilustracijo, priznanje za ilustracijo mednarodne organizacije IBBY, leta 2005 je dobila nagrado za najlep\xc5\xa1o knjigo in leta 2005 \xc5\xa1e drugi\xc4\x8d Levstikovo nagrado. Slikanica Zakaj? je bila nominirana za najpomembnej\xc5\xa1o nem\xc5\xa1ko nagrado na podro\xc4\x8dju knjig za otroke in je zelo brana v Nem\xc4\x8diji, na \xc4\x8ce\xc5\xa1kem, v Avstraliji in Franciji, kjer se je uvrstila v finale Prix Gayant. Po omenjeni knjigi so na Japonskem za dr\xc5\xbeavno televizijo naredili tudi serijo risank - tam prodajajo tudi avtori\xc4\x8dine izdelke z motivi iz slikanice. Napisala je tudi nekaj otro\xc5\xa1kih iger za gledali\xc5\xa1\xc4\x8de in radio. Svoja dela je predstavljala v Frankfurtu, Tokiu in New Yorku. Ustvarja na podstre\xc5\xa1ju, v vili ob Hudinji. Je tudi ilustratorka - sprva ji je knjige ilustriral mo\xc5\xbe, kasneje pa kar sama. Leta 2011 je za svoje delo prejela nagrado Pre\xc5\xa1ernovega sklada, leta 2017 pa Levstikovo nagrado za \xc5\xbeivljenjsko delo.'